nl af fr nl af nl af ne af de af fy it nl nl af az nl af da fr es de en af nl nl nl nl nl ca nl af de fr en nl la fr nl es en af sl fr fr fr fr en en fi es fr es fr nb en sv nl fr en da da da da da nl sv es sl af nl pl nl af nl nl af af af af af af af nl af af af af af af nl af af af af af af af af af af af af af af af nl af af af pl af nl fi nl af nl nl af nl nl af nl fr af nl nl
Ruimtenavorsing kan help met kloning
Reëlings vir nuwe skou vorder fluks
Pluimvee (Bevrore) 07/05 2530 -0,28
Pluimvee (Vars) 07/05 2602 -0,15
Pluimvee IQF 07/05 2332 3,40
She goats 07/05 3041 -29,40
Skaap A2/3 07/05 6435 0,16
Skaap AB2/3 07/05 5393 2,00
Skaap B2/3 07/05 5485 0,45
Skaap C2/3 07/05 4854 1,52
Skaap Feeder Lamb 07/05 3215 -1,74
Speenkalf 07/05 2668 -0,19
Spekvarke 07/05 2070 0,14
Varkwors 07/05 1506 -0,60
Vleisvarke 07/05 2188 0,14
Tuis / Bedrywe / Diere
Ruimtenavorsing kan help met kloning
Navorsing wat op die internasionale ruimtestasie met embrio's en stamselle van muise en skape gedoen is, kan wetenskaplikes help om kloning in die toekoms makliker te maak.
Navorsing wat op die internasionale ruimtestasie met
embrio's en stamselle van muise en skape gedoen is, kan wetenskaplikes help om
kloning in die toekoms makliker te maak.
"Pa, moet ons nie maar vir Blommetjie laat kloon voordat dit te laat is nie? Sy is ons beste koei, maar begin nou oud word."
Dit klink soos wetenskapfiksie, maar is dalk nie meer so vergesog nie. Daar was tog al Dolly die skaap, CC die kat en andere.
Dr. Danie Barry van die Universiteit van Stellenbosch (US) se departement Veekundige Wetenskappe hoop die eksperiment wat Mark Shuttleworth vroeër vanjaar op die navorsingstasie in die ruimte gedoen het, kan help om voortplanting doeltreffender te maak.
Dr. Barry sê hy en sy departementele assistente, mee. Gerna Herholdt, Adelle Visser en mev. Wilma Barry, wou vasstel of gewigloosheid 'n rol speel in vroeë embrio-ontwikkeling om uiteindelik te weet wat die optimale toestande vir embrio-ontwikkeling buite die baarmoeder is.
In die baarmoeder word die invloed van swaartekrag minder namate die embrio ouer word, omdat dit in vloeistof dryf.
Die eerste sowat veertien dae van ontwikkeling vind egter nie in vloeistof plaas nie en word aan swaartekrag onderwerp. Dit is nie bekend hoe gewigloosheid dié fase van die lewe beïnvloed nie.
Kloning en in vitro-voortplanting van bedreigde spesies, waardevolle stoetdiere en troeteldiere is van die moontlike toepassings van hierdie navorsing.
Dr. Barry sê hy wil begin om selle van sulke diere te bewaar. Wanneer die tegniek vervolmaak is, kan dié diere regenereer word. Wanneer 'n stoetbul byvoorbeeld vrek, kan 'n biopsie tot 12 uur ná sy dood nog gedoen word.
Die doel van die navorsing op stamselle was om te bepaal of gewigloosheid 'n invloed het op die wyse waarop dit ontwikkel. Op aarde ontwikkel stamselle net sywaarts op die oppervlak van die petribakkie waarin dit in die broeikas gehou word. Dr. Barry wou uitvind of hierdie selle in gewiglose toestande nie ook bo-op mekaar sal ontwikkel nie.
Om behoorlike stamselnavorsing te doen, is die beste moontlike tegnieke nodig. Mnre. Shuttleworth en George Honig, 'n Nederlandse sakeman en eiendomsontwikkelaar, het saam mikromanipulasie-toerusting van R2,3 miljoen aan die US se Fakulteit Landbou- en Bosbouwetenskappe geskenk. Dit is die beste en nuutste toerusting beskikbaar vir hierdie doel.
Wetenskaplikes se grootste probleem met stamselnavorsing is dat embrio's gewoonlik nie wil ontkiem wanneer dit die blastosist-stadium bereik nie. By skape is daar dan 120 selle binne die omhulsel. Vir die embrio om verder te ontwikkel, moet dié omhulsel breek.
Die mikromanipuleerder sny met behulp van 'n laserstraal die doppie. Daardeur word die produksie van stamselle geweldig verhoog.
Met dié toestel kan selle ook deur 'n gaatjie uit die embrio onttrek word of 'n eiersel kan deur 'n gaatjie met 'n enkele spermsel bevrug word.
Volgens dr. Barry is stamselle van groot waarde. Dit is basiese selle wat in enige soort sel kan ontwikkel en wetenskaplikes kan dit onder meer gebruik om beskadigde organe, spierweefsel of senuselle van mense en diere te regenereer.
Dr. Barry het nog nie resultate van die navorsingsprojek nie. Burokratiese rondslomp en misverstande met Rusland se Energia Ruimte-korporasie het veroorsaak dat hy die biologiese materiaal wat in 'n stikstofkan opgeberg is, eers begin Junie teruggekry het. Dit word by die universiteit in kwarantyn gehou. Van die universiteit se noodsaaklike navorsingstoerusing sou nóg later in die land aankom. Die inhoud van die proefbuise is ná Shuttleworth se terugkeer aarde toe op 5 Mei in Moskou in semenstrooitjies gevries en in 'n KI-fles met vloeibare stikstof geplaas.
Hy en sy span kon vinnig na die skaapembrio's loer voordat hulle dit gevries het. Volgens hom was van hulle beslis lewend en aan die ontwikkel. Hy het egter nie 'n idee hoe die stamseleksperiment en die muisembrio's gevaar het nie.
Hy en sy assistente sal nou die embrio's, stamselle en liggaamselle wat ruimte toe was, vergelyk met die kontrole-eksperiment wat terselfdertyd op aarde gedoen is.
Skaapembrio's wat in die ruimte ontwikkel het, kon moontlik in plaaslike skape geplaas geword het om 'n "ruimte-lammetjie" te kry, maar volgens dr. Barry was die kans op welslae skraal.
Die embrio's van sowat 12 dae oud het reeds te ver ontwikkel om deur die ooi se liggaam aanvaar te word. 'n Ooi se siklus is 16 dae en die embrio's moes op sewe of agt dae oud ingeplant word om die beste kans op welslae te verseker.
Die Wes-Kaapse departement van Landbou, Toerisme en Dobbelary wou dit in elk geval nie toelaat nie. Bloedmonsters is nie van die Kasakstanse skape geneem nie en daar kon dus nie seker gemaak word dat die embrio's nie deur siektes besmet is wat na Suid-Afrika kon versprei nie.
Dr. Barry het in November verlede jaar Rusland die eerste keer besoek nadat hy gehoor het dat die US se navorsingsprojek deur 'n span internasionale wetenskaplikes gekies is as een van net drie wat mnr. Shuttleworth sou doen. Mark Shuttleworth het ál die projekte gefinansier.
In Februarie is dr. Barry vir drie weke na Rusland en Kasakstan. In Rusland het hy gereël vir die teel van muise wat as gesond gesertifiseer kon word. Die instituut vir biomediese probleme in Moskou het 'n uiters vrugbare kruising geteel sodat die wyfies super-ovuleer. Die 56 wyfies en 53 mannetjies het hom egter 'n stewige $3 000 (sowat R29 400) uit die sak gejaag.
Dr. Barry en 'n tolk het in Kasakstan by die Landbou-universiteit van Kasakstan vir hulp aangeklop en in die proses sommer twee navorsers gekry wat wou deelneem aan die projek.
Hulle het 19 Tegeresskape by 'n boer in die suidooste van die land teen R800 stuk gekoop. Die Tegeres is spesiaal vir die koue toestande van Kasakstan geteel deur ene prof. Sadykolov Sadykulovick.
Dr. Barry en sy assistente het weke voor die lansering met voorbereidings in 'n laboratorium buite die Cosmodrome naby Baikonoer begin. Die skape is in die agterplaas van die burgemeester van Akai, 'n dorpie sowat 34 km van die lanseerterrein, aangehou.
Die Matie-navorsers moes elke keer deur vier beheerpunte gaan om by die skape uit te kom, 'n proses wat hulle telkens sowat 'n uur geneem het. Die skape is behandel sodat hulle gelyk ovuleer en is daarna kunsmatig bevrug.
Om 21:00 die aand voor die lansering is die embrio's verwyder en in die proefbuise gesit. Die 19 ooie het net 16 embrio's opgelewer. Volgens dr. Barry was hulle dit te wagte, omdat dit 'n strawwe winter en die skape se kondisie swak was. Lente is ook die onvrugbaarste tydperk vir skape in die Noordelike Halfrond.
Die uiters vrugbare muise wat met hormoonbehandeling verder aangemoedig is, het egter gedoen wat van hulle verwag is en uiteindelik 510 embrio's gelewer.
Miljoene stamselle van skape en muise is vroeër in die laboratorium in Stellenbosch gekweek en in 'n broeikas na Kasakstan saamgeneem.
Ses proefbuisies elk met skaapmateriaal en muismateriaal ? twee met embrio's, twee met stamselle en twee met liggaamselle ? is voorberei. Teen 05:00 op 25 April is die 12 proefbuisies in die broeikas geplaas en na die lanseerblad geneem.
Op die ruimtestasie moes Mark die groeimedium in die buisies elke tweede dag vervang. Hy het dit uiteindelik net drie keer gedoen in plaas van vyf keer, omdat daar suurstof in sommige buisies beland het. Van die sakkies waarin die biologiese materiaal binne die proefbuisies geplaas is om dit dig te hou, het tydens die lansering geskeur.
Dr. Barry het die toerusting wat Mark op die ruimtestasie gebruik het, in Boston, Amerika, gekoop van 'n onderneming wat spesialiseer in materiale wat in die ruimte gebruik kan word. 'n Spesiale materiaal wat baie sag is en dadelik dig seël nadat die groeimedium met 'n plastieknaald daardeur ingespuit is, is gebruik om die buisies te verseël.
Kort nadat Mark na die aarde teruggekeer het, het sy pa, dr. Rick Shuttleworth, die buisies op die landingsterrein in Kasakstan in 'n verhitte broeikassie geplaas en per helikopter na Sterstad in Moskou teruggeneem.
Ons wil graag hê jy moet langer kuier.
Teken in en kry onbeperkte toegang tot 11 Afrikaanse tydskrifte en 35 koerante. Alles op een plek.
LANDBOUWEEKBLAD EN NETWERK24 ondersteun ‘n intelligente, oop gesprek en waardeer sinvolle bydraes deur ons lesers. Lewer hier kommentaar wat relevant is tot die onderwerp van die artikel. Jou mening is vir ons belangrik en kan verdere menings of ondersoeke stimuleer. Geldige kritiek en meningsverskille is aanvaarbaar, maar hierdie is nie ‘n platform vir haatspraak of persoonlike aanvalle nie. Kommentaar wat irrelevant, onnodig aggressief of beledigend is, sal verwyder word. Lees ons volledige kommentaarbeleid hier
MELD AAN of REGISTREER om kommentaar te lewer. Dit neem net twee minute!
Het jy al onder veediefstal deurgeloop die jaar?
Teken in op ons nuusbrief en bly op hoogte van die nuutste landbounuus.
12 Julie 2019 5 Julie 2019
Landbouweekblad is Suid-Afrika se grootste landboutydskrif. Teken in op die digitale tydskrif.
Tuisblad Kontak Gebruikersooreenkoms Adverteer Jongste Landbouweekblad Argief © 2019 (v6.4.1-hf.4-1) 24.com ALLE REGTE VOORBEHOU